**Jegyzőkönyv**

**Készült:** Zalaszentgrót Város Önkormányzata Képviselő-testületének 2016. november 24-én

 1600 órai kezdettel tartott rendes, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:**

Baracskai József polgármester

Balogh Gábor alpolgármester

Beke László alpolgármester

Dr. Tihanyi Ottó képviselő

Kovács László képviselő

Gelencsér István képviselő

Takács Tibor képviselő

Veress János képviselő

Vári Mária képviselő

Dr. Simon Beáta jegyző

Dr. Gondos István jogi szakreferens

Ujvári Éva pénzügyi osztályvezető

Halászné Dukai Ágota műszaki osztályvezető

Rétvári Róbert Zalaszentgróti Járási Hivatal hivatalvezető

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket. Megállapítom, hogy a képviselő-testület 9 tagja jelen van, így a testület határozatképes.

Kérem, aki egyetért a napirendi pontok tárgyalásával, szavazzon.

A képviselő-testület 9 igen szavazattal elfogadta a napirendi javaslatot.

**Napirendi pontok:**

1. Lejárt határidejű határozatok végrehajtása

Előadó: Baracskai József polgármester

1. A helyi kitüntetésekről és az adományozásuk rendjéről szóló önkormányzati rendelet megalkotása

Előadó. Baracskai József polgármester

Tárgyalja: Pénzügyi és Ügyrendi Bizottság

 Humán Ügyek Bizottsága

1. Zalaszentgrót Város Önkormányzatának Helyi Építési Szabályzatról szóló 24/2014. (IX.12.) önkormányzati rendeletének módosítása

Előadó. Baracskai József polgármester

Tárgyalja: Pénzügyi és Ügyrendi Bizottság

 Gazdasági és Városfejlesztési Bizottság

1. A nem lakás céljára szolgáló helyiségek 2016. évi bérleti díját megállapító határozat kiegészítése

 Előadó: Baracskai József polgármester

 Tárgyalja: Gazdasági és Városfejlesztési Bizottság

1. Termőföld területek 2017. évi bérleti díjának megállapítása

Előadó: Baracskai József polgármester

Tárgyalja: Gazdasági és Városfejlesztési Bizottság

1. Beszámolók a költségvetési támogatásban részesített szervezetek 2016. évi tevékenységeiről és a 2017. évi fejlesztési elképzeléseiről

Előadó: Baracskai József polgármester

Tárgyalja: Humán Ügyek Bizottsága

1. Közterületek elnevezése

Előadó. Baracskai József polgármester

Tárgyalja: Gazdasági és Városfejlesztési Bizottság

1. Döntés a Zalai Borút Egyesület kérelméről

Előadó. Baracskai József polgármester

Tárgyalja: Pénzügyi és Ügyrendi Bizottság

1. Tájékoztató a Kistérségi Startmunka mintaprogram keretében kitermelt tűzifa felhasználásával kapcsolatban

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés helyi építési szabályzat felülvizsgálatáról

Előadó. Baracskai József polgármester

Tárgyalja: Gazdasági és Városfejlesztési Bizottság

1. Pályázat benyújtása az I. világháborús hadisírok és emlékművek felújítására

Előadó: Baracskai József polgármester

Tárgyalja: Gazdasági és Városfejlesztési Bizottság

1. Beke László igazgató intézményvezetői megbízásának véleményezése

Előadó. Baracskai József polgármester

Tárgyalja: Humán Ügyek Bizottsága

1. Általános iskolai felvételi körzethatárral kapcsolatos vélemény kialakítása

Előadó: Baracskai József polgármester

Tárgyalja: Humán Ügyek Bizottsága

1. Pótelőirányzat biztosítása a VMK tetőszigetelésének karbantartási munkáihoz

Előadó: Baracskai József polgármester

Tárgyalja: Gazdasági és Városfejlesztési Bizottság

1. Döntés alpolgármesterek jutalmazásáról

Előadó. Baracskai József polgármester

Tárgyalja: Pénzügyi és Ügyrendi Bizottság

1. Döntés polgármester jutalmazásáról

Előadó: Kovács László Pénzügyi és Ügyrendi Bizottság elnöke

Tárgyalja: Pénzügyi és Ügyrendi Bizottság

1. Egyebek
2. Kérdések, interpellációk

**Baracskai József:** Bejelentem, hogy sikeresen szerepeltünk az adósságkonszolidációban nem részesült települési önkormányzatok fejlesztéseinek támogatására kiírt pályázatán. Ismét 181 millió forint támogatást kaptunk, amelyről döntöttünk, hogy előreláthatólag mire fogjuk felhasználni a 2017-2018. években. Az első 181 millió forintos támogatásból is nagyon sok fejlesztés megvalósult Zalaszentgróton és a részönkormányzatokban. Örvendek, hogy a következő 181 millió forintot is Zalaszentgrót javára tudjuk fordítani.

**1. sz. napirendi pont**

**Lejárt határidejű határozatok végrehajtása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A lejárt határidejű határozatok végrehajtása határidőben megtörtént.

**Gelencsér István:** Az októberi képviselő-testületi ülésen elfogadtuk a Szentgróti Víz- és Fürdő Kft. beszámolóját, melyen elhangzott egy olyan javaslat, hogy a fürdő tartson nyitva decemberben.

**Baracskai József**: Tárgyalásokat folytattam az üzemeltetővel, a decemberi nyitva tartáshoz kértek egy hozzájárulást az önkormányzattól. Kikalkulálta a költségeket, köztük amit a hőátadással kapcsolatban a Coca-Cola HBC Magyarország Kft.-től kapunk. A decemberi nyitva tartást aggályosnak tartják, mivel leállás történik, másrészt pedig a termelés is csökken. Ennek alapján úgy döntöttek, hogy nem rentábilis a decemberi működtetés, ezért visszaléptek tőle. Az önkormányzat közbeszerzési eljárást írt ki a következő évre a fürdő üzemeltetésére, várjuk a jelentkezőket. Egy hosszú távú üzemeltetésben gondolkodunk, esetleg a következő üzemeltetővel visszatérünk a decemberi nyitva tartásra.

**Veress János:** Az elnyert 181 millió forintnak természetesen nagyon örülünk. A támogatásból Zalakoppányt illető 10 millió forintot azoknak az építési munkáknak a fedezetéül rendeltük, amelynek tárgyában a vis maior pályázatot is beadtuk, arra az esetre, ha a vis maior pályázat nem nyer. Szerencsére azonban a vis maior pályázat nyert, így ezzel kapcsolatban szeretnénk egyeztetni a hivatallal, hogy a terveket részben átszabnánk.

**Baracskai József:** Örömteli a vis maior pályázat elnyerése, nyilvánvalóan itt módosításra kerül sor. Előbb a részönkormányzat megtárgyalhatja, mire szeretné fordítani a rá eső összeget.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a lejárt határidejű határozatok végrehajtásáról szóló beszámolóval, szavazzon.

A képviselő-testület 9 igen szavazattal elfogadta a lejárt határidejű határozatokról szóló beszámolót.

**2. sz. napirendi pont**

**A helyi kitüntetésekről és az adományozásuk rendjéről szóló önkormányzati rendelet megalkotása**

*A napirendhez tartozó előterjesztés a jegyzőkönyv mellékletét képezi*

**Baracskai József:** Valóban már időszerű volt a „Zalaszentgrót Város Díszpolgára” cím, valamint a „Pro Urbe Zalaszentgrót” emlékérem alapításáról és adományozásáról szóló rendelet felülvizsgálata, melynek voltak olyan módosításai, melyeket az idő előrehaladtával meg kellett tennünk. Zalaszentgrót várossá avatásának napján, a jubileumi évfordulóiban volt szokás kiadni ezeket a díjakat, de nem volt szabályozva. A mostani rendelettervezet rögzíti, hogy a Zalaszentgrót Város Szolgálatáért díj is adományozható. Díszpolgári cím adományozására eddig három esetben került sor az elmúlt 26 évben. Ez a kis szám is azt mutatja, hogy valóban az arra leginkább érdemes emberek kapták meg. A „Pro Urbe Zalaszentgrót” emlékérmet sem osztogattuk minden évben. Ezzel is emeltük ezeknek a kitüntetéseknek a rangját. Most szabályozásra kerülnek azok az elismerések, amit augusztus 20-án oszthatunk ki. A rendelettervezethez Beke László alpolgármester úr egy módosítási javaslatot nyújtott be.

**Beke László**: A kitüntetési rendelettel egyetértek, két módosítási javaslatom lenne. A rendelet tervezet 2. § (3) bekezdésében a kitüntetési javaslatok benyújtásának határidejét május 31. napjáról április 30. napjára javaslom módosítani. Továbbá a 3. § (2) bekezdése egészüljön ki a következővel: *„Amennyiben a köznevelési, az egészségügyi vagy a közszolgálati szektorban dolgozó „Zalaszentgrót Város Szolgálatáért Díj” kitüntetésben részesül, úgy e tény kihirdetésére, illetve az elismert személy méltatására az augusztus 20-i városi ünnepséget megelőző adott szakmai napon is sor kerül.”*

Ha lesz a 2017. évben a kitüntettetek között pedagógus, értem itt valamennyi köznevelésben dolgozót, természetesen a technikai személyzetet is, mint például a dajkákat. Évtizedek óta igyekszünk a pedagógusnapon róluk is megemlékezni, és méltatásuk kerüljön felolvasásra. Példaként szolgál az állami kitüntetések kiadásának rendje, melyeknél ha a rendezvény egy későbbi időpontban van, mint az adott kollektíva ünnepe, akkor ezen az ünnepen elmondják, hogy megkapta az elismerést, és maga a kitüntetés átadására az államilag rendezett rendezvényen kerül sor. A magyar gyakorlat vegyes képet mutat, vannak olyan települések is, melyek a város napján adják át valamennyi szférába dolgozónak az elismeréseket. Eredeti elképzelésem az volt, hogy külön-külön legyen kitüntetés a pedagógusok, a köztisztviselők, a szociális szférában dolgozók és a többi dolgozó számára. Évtizedek óta a pedagógus és az egészségügyi társadalom nagyobb megbecsülést vívott ki magának azzal is, hogy van nekik külön szakmai napjuk.

**Baracskai József**: Terminológiailag egy kicsit furcsának tartom, hogy előtte két hónappal be lesz jelentve, hogy augusztus 20-án valaki díjat fog kapni. Úgy tudnám elfogadni, hogy feltételes módban a díjazott méltatására sor kerülhet az augusztus 20-át megelőző szakmai napon is.

**Beke László**: A polgármester úr konstruktív javaslatát elfogadom. Hiszem azt, hogy a jövőben is megrendezésre kerül a pedagógus nap. Kezdeményeztem a fenntartónál, hogy gyűjtse össze a jubileumi diplomásokat. Megkerestem a KLIK igazgatóját, hogy nyilatkozzon arról, hogy lesz-e városi pedagógus nap, követve a korábbi évek gyakorlatát. Hosszú évek óta önkormányzati költségvetésből finanszíroztuk a pedagógus napot, amihez az utolsó három évben a KLIK hozzájárult.

**Baracskai József**: Befogadom a módosításokat. A Zalaszentgrót Város szolgálatáért díj pénzjutalommal, 50 eft nettó összeggel is járna. Az előterjesztést a Humán Ügyek Bizottsága tárgyalta, elfogadásra javasolta a képviselő-testület részére.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a helyi kitüntetésekről és az adományozásuk rendjéről szóló önkormányzati rendelet megalkotásával, szavazzon.

*A képviselő-testület 9 igen szavazattal megalkotta 20/2016. (XI. 25.) sz. önkormányzati rendeletét a helyi kitüntetésekről és az adományozásuk rendjéről*

**3. sz. napirendi pont**

**Zalaszentgrót Város Önkormányzatának Helyi Építési Szabályzatról szóló 24/2014. (IX. 12.) önkormányzati rendeletének módosítása**

*A napirendhez tartozó előterjesztés a jegyzőkönyv mellékletét képezi*

**Baracskai József:** A Zala Megyei Kormányhivatal felhívta az önkormányzat figyelmét a helyi építési szabályzat kiegészítésére a településfejlesztési koncepcióról. A testület az októberi testületi ülésen már tárgyalta a helyi építési szabályzat tervezett módosítását, amely szabályozási tervlapokat nem érinti. A rendeletmódosítással kormányhivatal által elvárt környezetvédelmi előírásokkal, illetve a katasztrófavédelmi osztályba sorolás alapján meghatározott elégséges védelmi szint követelményeivel történő kiegészítése valósul meg a hatályos jogszabályokra történő utalással. Az előterjesztést a Pénzügyi és Ügyrendi, valamint a Gazdasági és Városfejlesztési Bizottság megtárgyalta, elfogadásra javasolta a képviselő-testületnek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Helyi Építési Szabályzatról szóló 24/2014. (IX. 12.) önkormányzati rendeletének módosításával, kézfeltartással szavazzon.

*A képviselő-testület 9 igen szavazattal megalkotta a 21/2016. (XI. 25.) sz. önkormányzati rendeletét a helyi építési szabályzatról szóló 24/2014. (IX. 12.) önkormányzati rendelet módosításáról*

**4. sz. napirendi pont**

**A nem lakás céljára szolgáló helyiségek 2016. évi bérleti díját megállapító határozat**

**kiegészítése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Az előterjesztésben leírtak szerint három bérleményről van szó. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a nem lakás céljára szolgáló helyiségek 2016. évi bérleti díjának megállapító határozat kiegészítésével, szavazzon.

A képviselő-testület 9 igen szavazattal az alábbi határozatot hozta:

**107/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete a nem lakás céljára szolgáló helyiségek 2016. évi bérleti díját megállapító 156/2015. (XI. 26.) számú határozatát az alábbiak szerint kiegészíti:

|  |  |  |  |  |  |  |
| --- | --- | --- | --- | --- | --- | --- |
|  | ***cím*** | ***nagyság m2*** | ***funkció*** | ***nettó ár Ft/hó*** |  ***ÁFA***  | ***Bruttó ár Ft/hó*** |
| 1. | Malom u 22.- 786/2 hrsz. | 400 | műhely+raktár | 170 667 | 46 080 | 216 747 |
| 2. | Dózsa György u. 9. 1. em.  | 40,4 | iroda | 29 083 | 7 852 | 36 935 |
| 3. | Eötvös K. u. 10. Ény-i oldal | 61,5 | üzlet+raktár | 25 000 | 6 750 | 31 750 |

A képviselő-testület felhatalmazza a polgármestert a bérleti szerződések fentiek szerinti megkötésére.

**Határidő:** 2016. december 31.

**Felelős:** Baracskai József polgármester

**5. sz. napirendi pont**

**Termőföld területek 2017. évi bérleti díjának megállapítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A 2016. évben közel 21 ha termőföld területet adott haszonbérbe az önkormányzat, amiből az október 15-i állapot szerint bruttó 803.733,- Ft bevétele keletkezett. Az előterjesztésben meghatározásra kerülnek, hogy a különböző hasznosítási területeket milyen összegben kívánjuk bérbe adni. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület számára. A bérleti díjakat az adott területnek a területalapú támogatásához arányosítottuk. Ezeket a területeket licit útján lehet haszonbérbe venni több jelentkező esetén, a határozati javaslatban ezek a kiinduló összegek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a termőföld területek 2017. évi bérleti díjának megállapításával, szavazzon.

A képviselő-testület 9 igen szavazattal az alábbi határozatot hozta:

**108/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a szántó területek 2017. évi bérleti díját külterületen 30.000,- Ft/ha, de legalább 2.500,- Ft; a rétként hasznosított területek bérleti díját 23.000,- Ft/ha, de legalább 2.500,- Ft; a belterületi termőföld bérleti díját 4 Ft/m2, de minimum 2.500,- Ft összegben állapítja meg, azzal, hogy a haszonbérlet tárgyú pályázati eljárások lefolytatását követően az ezeket meghaladó haszonbérleti díjjal megkötött szerződések esetében a szerződéses díjösszegeket tekinti mérvadónak.

A Képviselő-testület felkéri a jegyzőt az esetleges szerződésmódosítások előkészítésére, és felhatalmazza a polgármestert azok aláírására.

**Határidő:** 2016. december 31.

**Felelős:** Baracskai József polgármester

 Dr. Simon Beáta jegyző

**6. sz. napirendi pont**

**Beszámolók a költségvetési támogatásban részesített szervezetek 2016. évi tevékenységeiről és a 2017. évi fejlesztési elképzeléseiről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Minden szervezet, aki a 2016. évben támogatást kapott az önkormányzattól, benyújtotta a 2016. évi beszámolóját és a 2017. évi fejlesztési terveit. Az előterjesztést a Humán Ügyek Bizottsága megtárgyalta, elfogadásra javasolta a képviselő-testület számára valamennyi társadalmi szervezet beszámolóját és jövő évi terveit. A jövő évi költségvetés során határoz a képviselő-testület, hogy az igények alapján milyen mértékű támogatásban részesíti a szervezeteket.

**Takács Tibor:** Szép beszámolók születtek minden egyesület részéről. Örömteli, hogy ellátják azokat a feladatokat, amelyeket önként vállaltak. Talán vannak olyanok is, akik önkormányzati feladatokat vállalnak át a munkájukkal. Külön öröm, hogy a Város Futball Klub részéről egy megfelelő beszámolót láthattunk. Nem mellékesen kéthetente 100-150 főnek nyújt szórakozási lehetőséget a csapat játéka. Az utánpótlás csapat nevelésre nagy figyelmet fordítanak és a szülők is támogatják a szervezetet.

**Beke László**: Egyetértek Takács Tibor képviselő úrral. Mivel elég tisztességes összegű támogatást kapnak, javaslom, hogy rendezzünk egy fórumot, melyen személyesen beszámolnak a terveikről és a működésükről. Esetleg a Humán Ügyek Bizottságának ülésén erre lehetőséget teremteni.

**Gelencsér István**: A szervezetek között nincsenek a szentgróti táncosok. Javaslom, hogy valamilyen formába támogassuk őket. A külföldi utakra külön támogatást kapnak az önkormányzattól, ami itt nem szerepel, de úgy gondolom, hogy ők is megérdemlik a támogatást.

**Baracskai József**: Eddig alapítványként működött a tánccsoport, folyamatban van az egyesületté alakulásuk. A jövő évben szeretném, ha minden szervezetnek kötelező lenne évente egy közgyűlés tartása, amelyen szeretnék részt venni és hallani az egyesületi tagok véleményét. Vannak olyan egyesületek, amelyeknek csak egy-két szószóló tagja van, továbbá vannak olyan egyesületek, melyek a beszámolót is csak e-mailen küldték el. Nyilvánvaló, hogy ezekkel a szervezetekkel nem virtuálisan szeretnénk tartani a kapcsolatot. Ha már értéket teremtenek Zalaszentgróton, akkor már személyesen is találkozzunk velük. Kérem Beke László alpolgármester urat, vegyünk részt a szervezetek ülésein, ezáltal működik a kapcsolatteremtés, jobban látjuk a működésüket, vagy akár a Humán Ügyek Bizottságának az ülésén is részt vehetnek. A napokban tartott ülést a Zalaszentgróti Ifjúsági Önkormányzat, melyen részt vettünk egy nagyon jó hangulatú beszélgetés keretében.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a költségvetési támogatásban részesített szervezetek 2016. évi tevékenységeiről és a 2017. évi fejlesztési elképzeléseiről, szavazzon.

A képviselő-testület 9 igen szavazattal az alábbi határozatott hozta:

**109/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete az önkormányzat költségvetési támogatásában részesített szervezetek 2016. évi tevékenységeiről és a 2017. évi fejlesztési elképzeléseiről szóló beszámolókat elfogadja.

A Képviselő-testület felkéri a polgármestert, hogy a határozati kivonat egy példányának megküldésével a támogatott szervezetek vezetőit a döntésről tájékoztatni szíveskedjen.

**Határidő:** 2016. december 10.

**Felelős:** Baracskai József polgármester

**7. sz. napirendi pont**

**Közterületek elnevezése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Központi Címregiszter miatt szükséges a közterületek elnevezése. Az előterjesztést a Gazdasági és Városfejlesztési Bizottság megtárgyalta, elfogadásra javasolja a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a közterületek elnevezésével, szavazzon.

A képviselő-testület 9 igen szavazattal az alábbi határozatot hozta:

**110/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete a 174/2015. (XII. 17.) számú határozatát módosítja a 30003 hrsz-ú Tölgyes sor közterület elnevezés törlésével. Zalaszentgrót Város Önkormányzatának Képviselő testülete a központi címregiszter kialakításához szükséges hivatalos földrajzi név nélküli 10132/2, 10132/16, 10132/15, 10162 hrsz-ú közterületnek Huszonya alsóhegy utca elnevezést adja.

A Képviselő-testület felhatalmazza dr. Simon Beáta jegyzőt, hogy a közterület elnevezésével kapcsolatos intézkedést tegye meg.

Határidő: 2017. január 31.

Felelős: Dr. Simon Beáta jegyző

**8. sz. napirendi pont**

**Döntés a Zalai Borút Egyesület kérelméről**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Zalai Borút Egyesület mint vezető partner - Zalaszentgrót Város Önkormányzatával, valamint a Lendvai Szőlő és Gyümölcstermesztők Egyesületével - 2010. évben egy utófinanszírozott konstrukciójú támogatásban részesült. 2013. október 17-én megkereséssel fordult önkormányzatunk felé, hogy 3.500.000,- Ft összegű visszatérítendő pénzügyi támogatást biztosítson az önkormányzat számukra. Azóta már többször tárgyaltunk az egyesület új vezetőségével, a visszafizetés szándéka adott, de még nem kerültek olyan pénzügyi helyzetbe, hogy ezt meg tudják tenni. Ezért most haladékot kértek 2017. december 31-ig. Az egyesületnek a város is a tagja. Úgy gondolom, hogy a Zalai Borút Egyesület teremtett már több értéket, hogy talán ezt figyelembe tudjuk venni. Értéket teremtettek a kisszentgróti borház megépítésével, különböző rendezvények szervezésével Zalaszentgróton. A 2016. évben nagyon kevés pályázati lehetőségük adódott. Az előterjesztést a Pénzügyi és Ügyrendi Bizottság megtárgyalta, elfogadásra javasolja a képviselő-testület számára. Javaslom, támogassuk e kérelmüket.

**Takács Tibor**: Több esetben is a jövőben elnyerni szándékozott pályázatokra hivatkozik az egyesület. A visszafizetendő támogatás összegét nem biztos, hogy forintosítva fogjuk ismét látni az önkormányzat költségvetésében. Az itt teremtett értékek fejében, amennyiben azok relevánsak lesznek a város életében, a jövőben engedjük el nekik ezt az összeget, amennyiben erre lehetőségünk adódik. Ezért is gondolom, hogy a remélhetőleg elnyert pályázatok értékteremtő mivoltát szeretnék hangsúlyozni a kérelmükben és erre alapozva hosszabbítsuk meg a visszafizetési határidőt.

**Beke László**: Én nemmel fogok szavazni. Tegyünk pontot ennek az ügynek a végére és keressük meg annak a gazdasági lehetőségét, hogy vagy megfelezzük ezt a tartozást, vagy adunk valamilyen támogatást. Azt javaslom, hogy a 2017. évi költségvetés úgy kerüljön összeállításra, hogy ezt a fajta problémát megoldjuk. Egyetértek, hogy a borház értéket teremtett a városban.

**Baracskai József**: Egyetértek, hogy a jövő évben tegyünk pontot az ügy végére. Mindazonáltal most elfogadásra javaslom a határozati javaslatot.

**Veress János**: Szakmámból kifolyólag tagja vagyok az egyesületnek. Elszomorító az egyesület pénzügyi helyzete. Utánanéztem, hogy mit is jelent a visszatérítendő pénzügyi támogatás. Jogosulatlan pénzügyi intézkedés lett volna, ha kamatot számolt volna fel az önkormányzat, viszont azzal is számolni kellene, hogy a kamatveszteség az adott időszakban mekkora összeget jelentene az önkormányzatnak. Semmilyen pénzügyi fedezetet nem látok az egyesület oldalán, ami a támogatást visszafizetését lehetővé tenné. Ennek tudatában e visszafizetési halasztás megszavazása felelőtlen döntés lenne a részünkről. Javaslatom, hogy halasszuk el a mai napon a döntést a következő ülésre, közben beszéljünk az egyesület vezetőségével, hogy milyen szándékaik vannak a projektekkel kapcsolatban. Ha jól tudom, a Hévíz és Vidéke Takarékszövetkezettel szemben is fennáll 7 millió forint tartozásuk, melyet a pénzintézet szigorúan be fog hajtani. Ha pedig nem tudja, jogi lépéseket fog tenni az egyesülettel szemben. Nem tudom, milyen jogi lehetősége van az önkormányzatnak ebben az esetben.

**Takács Tibor**: Elhangzott, hogy az egyesületnek jó pár tagja van. Azon is el lehetne gondolkodni, hogy az egyesület keresse meg az önkormányzati tagokat a tartozással kapcsolatban. Valamilyen szinten a tagok is felelősek az egyesület tartozásai iránt, a többi önkormányzat is tudna segíteni rajtunk kívül az egyesületen.

**Gelencsér István**: Bizottsági ülésen is felvetődött, hogy mennyi esélye van az önkormányzatnak, hogy ezt az összeget behajtsa. A behajtás szempontjából mi a sor végén állunk. A pályázatban vállalni kellett különböző feltételeket, mint például tíz év működést. Ha viszont bármilyen jogi lépést kezdeményezünk, az egyesületet felszámolják és megszűnik, akkor nem tudja teljesíteni a pályázatban vállalt feltételeket. Vannak értékei az egyesületnek, de nem számottevő. Nincs olyan érték, amit a 3,5 millió forint értékben visszakaphatnánk. Ami a pályázatból megvalósult, perelhető és behajtható 30 millió forint értékben, az a borház és annak berendezése. A 10 éves működtetési időszakból még 4 év hátra van. Ennek ellenére természetesen mindent meg kell tenni annak érdekében, hogy behajtsuk ezt az összeget. Egy korábbi állásfoglalásukban az egyesület nyilatkozott, hogy nagyon szívesen dolgoznának a városnak pályázatírás terén. Több nyertes pályázat van mögöttük, esetleg ilyen szempontból is fel kellene venni velük a kapcsolatot. Ez a legbiztosabb módja, hogy az összegből valamennyit visszakapjon az önkormányzat. Több színvonalas rendezvényt szerveztek a városban, amihez nem kellett hozzájárulnunk. Ezt kell mérlegelni, ezzel szemben elveszthetünk egy sokmilliós épületet.

**Baracskai József**: Maximálisan egyetértek Gelencsér István képviselő úrral. Nem tartozása van az egyesületnek, hanem egy 7 millió forintos hitelkerete, amit még nem használtak ki maximálisan. A megbeszéléseken megfelelő hatékonysággal képviseltük Zalaszentgrót város érdekeit, az elmondottakat mi is felvetettük az egyesületnek. Nem hiszem, hogy ezen az egy éven fog múlni a megoldás, közben természetesen egyeztetni kellene az egyesülettel. A Zalai Borút az egész megyében nagy értéket teremtett.

**Veress János**: A visszafizetendő támogatás átadási évében, 2013. évben még a régi vezetés volt az egyesület élén, az új vezetés nagyon pozitívan áll a tényekhez. Szándékukban áll valamilyen formában visszaadni az összeget. Felelősségteljes döntést úgy tudunk hozni, ha az előző vezetést is meghallgatjuk. Nem látható, hogy a hitelkeret felvett részét mire és mikor használta fel az egyesület. Javaslom, hogy halasszuk el a döntést a decemberi testületi ülésre.

**Baracskai József:** A napirendi javaslat elfogadásra került, nem lehet levenni ezt a napirendet. Fenntartja, hogy ne hozzunk döntést?

**Veress János**: Azt javasoltam, hogy halasszuk el a mostani döntést, és miután tárgyaltunk az egyesület előző és mostani vezetőségével, utána hozzunk döntést.

**Dr. Simon Beáta:** Veress képviselő úr felvetette, hogy ezzel a hitelkerettel valamilyen módon számoljon el az egyesület a testületnek. Az egyesület minden évben a beszámoló elfogadásával a saját tagságának a taggyűlésen be kellett, hogy számoljon. Ennél fogva a további beszámolás indokolatlan lenne. A 2017. évben felvetődő lehetőségek meghatározó tényezője lesz a következő nagy pályázatok rendszere. Ez lesz az információ, amely mindenki számára megoldást jelenthet hosszabb távon. Egyértelműen látszik az egyesület elmúlt időszakban véghez vitt teljesítménye, ami mind tárgyiasult, mind pedig olyan szervezési feladatokban hasznot jelentett a városnak, amely hosszabb távon sokkal inkább pozitív irányba mutat, mint az, hogy a fenntartási kötelezettséggel terhelt egyesülettel szemben olyan irányba indulnánk el, ami a követelés jogi úton történő behajtását jelentené, az adott esetben a már meglévő és pozitív irányban véget érő pályázati rendszerbem valóban ellehetetlenülést okozna.

A napirendi tárgysort minősített többséggel elfogadta a testület, így javaslom, hogy a képviselő-testület erről a határozati javaslatról döntsön.

**Veress János:** Az önkormányzat tulajdonában lévő ingatlanjáról van szó. Ennek a felújítási programjában vett részt az egyesület. Nem tudom, hogy konzorciumi tagként vettünk részt a pályázatban? Ha nem, akkor is a fenntartási időszakból kiesik az egyesület, amennyiben felszámolást kérnek ellene. Milyen hátránya származik ebből az önkormányzatnak?

**Dr. Simon Beáta:** Magát a támogatási szerződést nem ismerem, nem konzorciumi tagként szerepelünk a szóban forgó pályázatban. Az által, hogy a támogatott szervezet nem tud eleget tenni az általa vállalt kötelezettségeknek, úgy a támogatással megvalósult produktum vagy a támogatási összeg visszakövetelésére kerülhet sor. A visszakövetelés alapját maga az ingatlan képezi, ami jelenleg részben az önkormányzat tulajdona, mert a felépítmény egy része még át sem került a könyveinkbe. A végrehajtási jog érintheti a kisszentgróti épületet.

**Takács Tibor**: Az elhangzottak után egyértelművé vált számomra, hogy a Zalai Borút Egyesület milyen nagy értékeket teremtett és kíván teremteni Zalaszentgróton. Módosító javaslatom lenne: támogatom, hogy legyen meghosszabbítva a visszafizetési határidő, de szerepeltessük a határozatban, hogy a Pénzügyi és Ügyrendi Bizottság következő ülésére hívjuk meg az egyesület előző és jelenlegi vezetőségét, akik érdemi információval tudnak szolgálni.

**Gelencsér István:** A pályázatok ellenőrzésénél az a gyakorlat, hogyha a pályázatban vállalt feltételeket nem teljesíti a támogatott, akkor a támogatási összeg dupláját kell visszafizetni. Mérlegelni kell, hogy mit nyerhetünk, és mit veszíthetünk ez által.

**Kovács László**: Itt az önkormányzat részéről nem hitelezésről, hanem visszatérítendő támogatásról van szó. A pályázat egy szlovén-magyar, határon átnyúló projekt volt „Jó bor- jó szomszédság” cím alatt. Nekünk, mint jó gazdáknak a lehető legkisebb veszteségre kell törekednünk ebben az esetben. Ha a pályázatban vállalt tíz éves működést nem tudják biztosítani, akkor ezzel el kell számolnia az egyesületnek. Ennek a jogi következményei esetlegesen a szlovén felet is érintheti. Azt kell szem előtt tartani, hogy a legkisebb veszteséggel tudjunk ebből a helyzetből kijönni. Az egyesület levelében felsorolt pályázatokból tisztán kitűnik, hogy abból ezt az összeget visszafizetni nem tudják.

**Baracskai József**: Takács Tibor javaslatát elfogadva a Pénzügyi és Ügyrendi Bizottság következő ülésére meghívjuk az egyesület vezetését. Az elmúlt években jó kapcsolatot ápolt az önkormányzat az egyesülettel és sokmilliós valós értékeket teremtett. Többek között az adventi időszakban kirakott faházak is az egyesület pályázatából származnak.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a Zalai Borút Egyesület kérelmével, szavazzon.

A képviselő-testület 8 igen és 1 nem szavazattal az alábbi határozatot hozta:

**111/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy a Zalai Borút Egyesülettel 3.500.000,- Ft összegű visszatérítendő támogatás tárgyában 2013. november 26-án megkötött megállapodás 4. pontjában rögzített támogatás-visszafizetési határidőt 2017. december 31. napjára módosítja.

A Képviselő-testület felkéri a jegyzőt a megállapodás módosításának előkészítésére és felhatalmazza a polgármestert annak aláírására.

**Határidő:** 2016. december 31.

**Felelős:** Dr. Simon Beáta jegyző

 Baracskai József polgármester

**9. sz. napirendi pont**

**Tájékoztató a Kistérségi Startmunka mintaprogram keretében kitermelt tűzifa felhasználásával kapcsolatban**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A kitermelt tűzifa egy része piaci áron kerül értékesítésre, a többi szociális tűzifaként kerül kiosztásra. Az előterjesztést a Gazdasági és Városfejlesztési Bizottság megtárgyalta, elfogadásra javasolja a képviselő-testület számára.

**Vári Mária:** Örömmel vettük a lehetőséget, hogy ismét legfeljebb 50 m3 tűzifát tudunk majd kiosztani a rászorulók részére. A Szociális Bizottság decemberi ülésére érkező kérelmeknél ezt már figyelembe tudjuk venni?

**Dr. Simon Beáta**: 50 m3 mértékig mindenképpen biztosított a Szociális Bizottság döntési kompetenciája, a természetbeni juttatás a kitermelés folyamatában fog megtörténni.

**Gelencsér István**: Sajnos szociális tűzifa támogatásra nem pályázhattunk a település lakosságszáma miatt. Nem változott az erre vonatkozó jogszabály?

**Dr. Simon Beáta**: Nem változott, idén is csak az 5000 fő lakosságszámot meg nem haladó települési önkormányzatok voltak jogosultak a pályázat benyújtására. A gyakorlatban teljesen más szempontrendszer szerint állította össze a program a pályázati lehetőségeket, a túligények alapján közel a felére csökkent a megítélt köbméter mennyisége.

**Veress János**: A közmunkaprogramhoz kapcsolódóan tájékoztatom a testületet, hogy megjelent a külterületi utak felújítását és eszközbeszerzéseket támogató pályázat az önkormányzatok számára. Erő- és munkagépek beszerzésére nyílik lehetőség az önkormányzatok számára, érdemes lenne még egy traktort megpályázni.

**Baracskai József**: Zalaszentgrót Város Önkormányzata esetében 85 %-os a támogatási intenzitás, már átnéztük az előzetes tervezetet. A pályázatnak két része van, az egyik a mezőgazdasági utak felújítását, a másik az erőgép beszerzését célozza meg. Utak esetében az elérhető támogatási összeg legfeljebb 100 millió forint lehet. Az MVH-tól érdeklődünk, hogy ez egy útszakaszra vagy több helyrajzi számra is fel lehet-e használni. Az erőgép esetében maximum 10 millió forint a támogatás, és ki van kötve, milyen gépekre lehet pályázni. A következő képviselő-testületi ülésen beszélünk róla.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a Kistérségi Startmunka mintaprogram keretében kitermelt tűzifa felhasználásával, szavazzon.

A képviselő-testület 9 igen szavazattal az alábbi határozatot hozta:

**112/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért azzal, hogy a Kistérségi Startmunka mintaprogram bio- és megújuló energia felhasználás programeleme keretében kitermelésre kerülő vegyes méterfa bruttó 15.240,- Ft/erdei m3, az akác méterfa pedig bruttó 16.510,- Ft/erdei m3 áron tűzifaként értékesítésre kerüljön.

A Képviselő-testület egyetért továbbá azzal, hogy a kitermelt famennyiségből legfeljebb 50 erdei m3 szociális tüzelősegély formájában kerüljön kiosztásra rendkívüli települési támogatásként.

A Képviselő-testület felkéri a polgármestert, hogy az önkormányzati vagyonrendeletben biztosított hatáskörével élve gondoskodjon a határozat végrehajtásáról.

Határidő: 2017. március 31.

Felelős: Baracskai József polgármester

 Dr. Simon Beáta jegyző

**10. sz. napirendi pont**

**Döntés helyi építési szabályzat felülvizsgálatáról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Zalaszentgrót Város Önkormányzata rendelet formájában elfogadta helyi építési szabályzatát, mely 2015. január 1. nappal hatályba lépett, és jelenleg szükségessé vált a felülvizsgálata. A legkedvezőbb ajánlatot tévő Altus Savaria Tervező Iroda Kft.-t bízzuk meg a helyi építési szabályzat felülvizsgálatával. Az előterjesztést a Gazdasági és Városfejlesztési Bizottság megtárgyalta, elfogadásra javasolta a képviselő-testület számára.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a helyi építési szabályzat felülvizsgálatáról szóló döntéssel, szavazzon.

 A képviselő-testület 9 igen szavazattal az alábbi határozatot hozta:

**113/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete a helyi szabályozási terv, illetve a településrendezési eszközök felülvizsgálatát elindítja. Zalaszentgrót Város Önkormányzatának Képviselő-testülete a helyi szabályozási terv és a településrendezési eszközök felülvizsgálatával kapcsolatos eljárás lefolytatására az Altus Savaria Tervező Iroda Kft.-t (9700 Szombathely, Welther Károly u. 31. ) bízza meg bruttó 1.143.000,- Ft megbízási díj ellenében, melynek a fedezetét a képviselő-testület 2017. évi költségvetésben biztosítja.

Zalaszentgrót Város Önkormányzatának Képviselő-testülete felhatalmazza Baracskai József polgármestert a helyi szabályozási terv és a településrendezési eszközök felülvizsgálatához szükséges intézkedések megtételére és a szerződés aláírására.

**Határidő:** 2018. június 30.

**Felelős:** Baracskai József polgármester

**11. sz. napirendi pont**

**Pályázat benyújtása az I. világháborús hadisírok és emlékművek felújítására**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A kiírás alapján maximum 1.000.000,- Ft támogatási összeget lehet megpályázni. Zalaszentgrót város területén a Ligetben található az I. világháborús emlékmű, melynél rendszeresen tartunk megemlékezéseket. 1992 előtt az emlékmű tartalmazta az I. világháborúban elhunyt helyi lakosok neveit, az 1992. évi átépítése után azonban nem kerültek vissza a nevek. Azóta számtalan kritikát kaptunk, hogy kerüljenek feltüntetésre az emlékműveken a nevek. Az emlékmű felújításra, környezete rendbetételre szorul, melyre megoldást kínál ez a pályázati lehetőség.

**Beke László:** A Kossuth utcai tagiskola falán van egy tábla, az mindenképpen kerüljön felújításra, továbbá a koppányi fejfasor is felújításra szorul. Lesz egy határon átnyúló közös projektünk a korondi középiskolával, melynek alapján újrafestik a fejfákat, amelyhez segítséget kérek.

**Veress János**: A zalakoppányi emlékparkban van egy felújításra szoruló emlékmű. Örvendetes lenne, ha ennek a felújítására is jutna a támogatási összegből.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az I. világháborús hadisírok és emlékművek felújításáról szóló pályázat benyújtásával, szavazzon.

A képviselő-testület 9 igen szavazattal az alábbi határozatot hozta:

**114/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete úgy dönt, hogy az I. világháborús hadisírok és emlékművek felújítása című kiírásra pályázatot nyújt be.

A Képviselő-testület a pályázat elkészítésével kapcsolatos 30.000,- Ft + ÁFA összegét a 2016. évi költségvetés dologi kiadásainak terhére biztosítja.

A Képviselő-testület felhatalmazza a polgármestert a pályázat benyújtására, valamint - kedvező elbírálás esetén - az annak megvalósításával kapcsolatos valamennyi intézkedés megtételére.

**Határidő:** 2017. január 31.

**Felelős:** Baracskai József polgármester

**12. sz. napirendi pont**

**Beke László igazgató intézményvezetői megbízásának véleményezése**

*A napirendhez tartozó előterjesztés a jegyzőkönyv mellékletét képezi.*

**Baracskai József:** Zalaszentgrót Város Önkormányzata már nem fenntartója az iskolának, így az intézményvezetői kinevezésről vagy annak meghosszabbításról a Klebelsberg Intézményfenntartó Központ dönt. A Klebelsberg Intézményfenntartó Központ Zalaegerszegi Tankerületének igazgatója levélben megkereste az önkormányzatot, hogy konzultációs céllal szavazzunk az intézményvezető megbízásáról. Akár figyelembe is vehetik a kérésünket, de nyilvánvalóan már nem mi fogunk dönteni. Beke László igazgató úr öt éves megbízatása jövőre lejár. A jogszabályi előírás szerint az intézményvezető kiválasztása, ha a törvény másképpen nem rendelkezik, nyilvános pályázat útján történik. A pályázat mellőzhető, ha az intézményvezető ismételt megbízásával a fenntartó és a nevelőtestület egyetért. Egyetértés hiányában, továbbá az intézményvezető harmadik és további megbízási ciklusát megelőzően a pályázat kiírása kötelező. A nevelőtestület 66,6 %-a támogatását fejezte ki Beke László pályázati eljárás nélküli intézményvezetői megbízásával kapcsolatban. A fenntartó álláspontját nem ismerjük, Zalaszentgrót Város Önkormányzata határozhat róla. Beke László érintett, nem kíván a szavazásban részt venni és nem kérte a zárt ülés tartását.

**Tihanyi Ottó**: A Humán Ügyek Bizottsága a pályázat lefolytatása nélküli javaslatot támogatta az intézményvezető további 5 évre szóló megbízásával kapcsolatosan.

**Baracskai József**: A bizottsági ülésen három javaslatból választhattak. Az első javaslat szerint a véleményezési jogával nem kíván élni a képviselő-testület. A második javaslat szerint élni kívánunk a véleményezési jogunkkal és a pályázat kiírása mellett döntünk. A harmadik javaslat szerint pedig élni kívánunk a véleményezési jogunkkal és pályázat lefolytatása nélkül támogatjuk Beke László további 5 évre szóló megbízását.

**Takács Tibor**: Mivel a képviselők közül úgymond mindenki érintett, javaslom polgármester úrnak a titkos szavazás elrendelését.

**Baracskai József**: Kérem, aki egyetért a titkos szavazás elrendelésével, szavazzon.

A képviselő-testület 4 igen és 4 nem szavazással nem hozott határozatot a titkos szavazásról.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért Beke László igazgató intézményvezetői megbízásának véleményezésével, szavazzon.

A képviselő-testület 6 igen és 2 tartózkodással az alábbi határozatot hozta:

**115/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete véleményezési jogával élve úgy dönt, hogy Beke László igazgató intézményvezetői megbízását pályázat lefolytatása nélkül támogatja, személyét alkalmasnak tartja a Deák Ferenc Általános Iskola, Gimnázium és Alapfokú Művészeti Iskola intézményvezetői munkakör betöltésére.

Zalaszentgrót Város Önkormányzatának Képviselő-testülete elvárásként fogalmazza meg, hogy az iskola zökkenőmentes működése érdekében Beke László továbbra is jó kapcsolatot tartson fenn az intézményműködtető és fenntartó tankerületi központtal, jövőbeli elsődleges célkitűzésének az intézmény szakmai színvonalának emelését tekintse, valamint konstruktív együttműködést alakítson ki a helyi önkormányzattal és intézményeivel.

A Képviselő-testület felkéri a polgármestert, hogy a képviselő-testület döntéséről tájékoztassa a Klebelsberg Intézményfenntartó Központ Zalaegerszegi Tankerületének igazgatóját.

Határidő: 2016. november 30.

Felelős: Baracskai József polgármester

**13. sz. napirendi pont**

**Általános iskolai felvételi körzethatárral kapcsolatos vélemény kialakítása**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A Zala Megyei Kormányhivatal főigazgatója 2016. november 14-én érkezett levelében megkereséssel élt azon okból, hogy a kormányhivatal köteles a települési önkormányzatok véleményének beszerzésére a saját illetékességi területén lévő állami fenntartású köznevelési intézmények 2017/2018. tanévre vonatkozó felvételi körzethatárainak módosításához. Az előterjesztést a Humán Ügyek Bizottsága megtárgyalta, elfogadásra javasolta a képviselő-testület részére.

**Beke László:** Eddig is teljes Zalaszentgrót területéről felvettük a gyerekeket. Kérdésem, hogy Sénye, Kallósd és Zalaszentlászló Községek Önkormányzatával még van érvényes közoktatási feladatellátásról szóló megállapodásunk?

**Dr. Simon Beáta**: Sénye és Zalaszentlászló Községek Önkormányzatával van érvényes megállapodásunk. Ebben az ügyben a település saját vonatkozásában dönt az általános iskolai körzetről. Ez nem érinti a korábbi időszakban megállapított feladatellátás területi hatályát. Azok a települések, akik eddig is ide voltak körzetesítve, dönthetnek ugyanúgy, illetve dönthetnek akként is, hogy nem a zalaszentgróti iskolát akarják a felvételi körzetükbe tartozóként meghatározni, hanem egy másik intézményt.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az általános iskolai felvételi körzethatárral kapcsolatos vélemény kialakításával, szavazzon.

A képviselő-testület 9 igen szavazattal az alábbi határozatot hozta:

**116/2016. (XI. 24.) számú képviselő-testületi határozat:**

1. Zalaszentgrót Város Önkormányzatának Képviselő-testülete a nemzeti köznevelésről szóló 2011. évi CXC. tv. 50. § (8) bekezdése alapján a Zala Megyei Kormányhivatal részére javasolja, hogy a zalaszentgróti Deák Ferenc Általános Iskola, Gimnázium és Alapfokú Művészeti Iskola vonatkozásában felvételi körzethatárként Zalaszentgrót város közigazgatási területét jelölje meg.
2. Zalaszentgrót Város Önkormányzatának Képviselő-testülete a jogerős határozatok alapján a jegyzői nyilvántartásban szereplő, a településen lakóhellyel, ennek hiányában tartózkodási hellyel rendelkező hátrányos helyzetű, illetőleg halmozottan hátrányos helyzetű gyermekek, tanulók létszámát az alábbiak szerint közli.
3. Zalaszentgrót városban lakóhellyel, ennek hiányában tartózkodási hellyel rendelkező halmozottan hátrányos helyzetű, óvodával jogviszonyban álló gyermekek létszáma:7 fő.
4. Zalaszentgrót városban lakóhellyel, ennek hiányában tartózkodási hellyel rendelkező halmozottan hátrányos helyzetű, alapfokú iskolával tanulói jogviszonyban álló tanulók létszáma: 15 fő.
5. Zalaszentgrót városban lakóhellyel, ennek hiányában tartózkodási hellyel rendelkező halmozottan hátrányos helyzetű, középfokú iskolával tanulói jogviszonyban álló tanulók létszáma: 2 fő.
6. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola, Gimnázium és Alapfokú Művészeti Iskola Kossuth Lajos u. 11. szám alatti tagintézményében tanulók összlétszáma: 297 fő, ezen belül a hátrányos helyzetű tanulók létszáma: 4 fő, a 8. évfolyamon tanulók létszáma: 54 fő, a hátrányos helyzetű 8. évfolyamon tanulók létszáma: 0 fő;
7. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola, Gimnázium és Alapfokú Művészeti Iskola Ifjúság u. 2. szám alatti tagintézményében tanulók összlétszáma: 215 fő, ezen belül a hátrányos helyzetű tanulók létszáma: 7 fő, a 8. évfolyamon tanulók létszáma: 0 fő, a hátrányos helyzetű 8. évfolyamon tanulók létszáma: 0 fő;
8. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola és Gimnázium Tánc-Játék Alapfokú Művészeti Iskolájában tanulók összlétszáma: 133 fő, ezen belül a hátrányos helyzetű tanulók létszáma: 2 fő, a 8. évfolyamon tanulók létszáma:5 fő, a hátrányos helyzetű 8. évfolyamon tanulók létszáma: 0 fő;
9. a zalaszentgróti Deák Ferenc Általános Iskola, Gimnázium és Alapfokú Művészeti Iskola felvételi körzetében lakóhellyel, ennek hiányában tartózkodási hellyel rendelkező, a Deák Ferenc Általános Iskola és Gimnázium Erkel Ferenc Alapfokú Művészeti Iskolájában tanulók összlétszáma:89 fő, ezen belül a hátrányos helyzetű tanulók létszáma: 0 fő, a 8. évfolyamon tanulók létszáma: 1 fő, a hátrányos helyzetű 8. évfolyamon tanulók létszáma: 0 fő;
10. Zalaszentgrót városban lakóhellyel, ennek hiányában tartózkodási hellyel rendelkező, a Deák Ferenc Általános Iskola, Gimnázium és Alapfokú Művészeti Iskola felvételi körzetén kívüli általános iskolába járó hátrányos helyzetű tanulók létszáma: 1 fő;
11. a Zalaszentgróti Napköziotthonos Óvoda és Egységes Óvoda-bölcsőde felvételi körzetében lakóhellyel, ennek hiányában tartózkodási hellyel rendelkező, 2017. augusztus 31-ig hatodik életévüket betöltő gyermekek létszáma: 41 fő, ezen belül a hátrányos helyzetű gyermekek létszáma: 1 fő, halmozottan hátrányos helyzetű gyermekek létszáma: 0 fő.

A Képviselő-testület felkéri a jegyzőt az adatszolgáltatással kapcsolatosan szükséges intézkedések megtételére.

Határidő: 2016. november 30.

Felelős: Dr. Simon Beáta jegyző

**14. sz. napirendi pont**

**Pótelőirányzat biztosítása a VMK tetőszigetelésének karbantartási munkáihoz**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A VMK 1971-ben épült. Azóta az épületen teljes körű felújítás nem történt. Az elmúlt évek során többször adtunk be pályázatot az épület felújítására, de sajnos sikertelenül. A TOP „Zöld város kialakítása” című pályázatunk főként a VMK felújítását célozza meg. Még nem tudjuk, hogyan szerepelünk a pályázaton, ezért a Gazdasági és Városfejlesztési Bizottság javaslatára a kevesebb összeget igénylő részleges felújítást választjuk, szemben azzal, hogy az egész színpad feletti teljes felület felújításra kerüljön, ami bruttó 4 millió forint lenne. A TOP pályázatokat a 2017. év első negyedében bírálják el.

**Takács Tibor:** Mindannyian ismerjük a VMK műszaki állapotát. Olyan mértékű a beázás, hogy a színpad jobb felső sarkán négyzetméternyi nagyságban omlik a vakolat, illetve a pincéig lefolyik a víz. Egy siófoki cég jelentkezett az önkormányzatnál és megfelelő referenciákkal rendelkeznek, többek között megfelelő ISO minősítéssel, így egyértelmű volt, hogy tőlük kérjünk árajánlatot. Dupla szigetelést tesznek, valamint a teremrészekkel is speciális technológiát tudnak alkalmazni.

**Beke László:** Az Ifjúság utcai tagiskola konyhájának a tetejét is ez a cég újította fel, jó munkát végeztek. A művelődési ház épülete katasztrofális állapotba van, erre sürgősen megoldást kell találni.

**Baracskai József**: Javaslom, hogy várjuk meg a TOP „Zöld város kialakítása” című pályázat eredményét. Ez egy klasszikus városrehabilitációs pályázat, melyre 220 millió forintot terveztünk. Abban bízom, hogy sikeres lesz. A művelődési házzal, mint intézménnyel is kellene foglalkozni, meg kellene találni a funkcióját és feltölteni tartalommal.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a VMK tetőszigetelésének karbantartási munkáihoz pótelőirányzat biztosításával, szavazzon.

A képviselő-testület 9 igen szavazattal az alábbi határozatot hozta:

**117/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete a Városi Könyvtár és Művelődési- Felnőttképzési Központ 8790 Zalaszentgrót, Batthyány u. 9. szám alatti épülete tetőszigetelésének részleges karbantartási munkáihoz bruttó 265.773,- Ft összeget biztosít intézményfinanszírozás keretében, a 2016. évi költségvetés önkormányzati ingatlanok karbantartása előirányzat terhére.

A Képviselő-testület felkéri Baracskai József polgármestert az intézményfinanszírozással kapcsolatos további intézkedések megtételére.

A Képviselő-testület felkéri Varga István intézményvezetőt a határozatban foglaltak végrehajtására.

**Határidő:** 2016. december 31.

**Felelős:** Baracskai József polgármester

Varga István intézményvezető

**15. sz. napirendi pont**

**Döntés alpolgármesterek jutalmazásáról**

*A napirendhez tartozó előterjesztés a jegyzőkönyv mellékletét képezi.*

**Baracskai József:** A2014. évi választását követően Zalaszentgrót Város Önkormányzatának Képviselő-testülete a polgármester helyettesítésére, illetve munkájának segítésére kettő fő - a tisztséget társadalmi megbízatásban ellátó - alpolgármestert választott Balogh Gábor és Beke László települési önkormányzati képviselő urak személyében. A törvényben meghatározott mértékű tiszteletdíjat megfelezve kapják. A közmeghallgatáson is elmondjuk, hogy valóban mennyi feladatunk volt, támogatásra javaslom, hogy mindkét alpolgármester jutalomba részesüljön. Balogh Gábor esetében műszaki téren, a kistelepülések, a külterületek, a városbejárás terén nyújtott segítségéért illeti meg jutalom. Beke László a város különböző rendezvényein, az erdélyi Árvácskákkal és Germersheim testvérvárosunkkal tartott kapcsolatteremtés esetében maximálisan segítette a munkámat. Javaslom, hogy egy-egy havi tiszteletdíjuknak megfelelő összegű jutalomban részesítsük őket.

**Beke László**: A jövőben is a város érdekeit fogom képviselni. Bejelentem, mint érintett nem veszek részt a szavazásban.

**Balogh Gábor**: Bejelentem, mint érintett nem kívánok részt venni a szavazásban.

**Baracskai József:** Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért az alpolgármesterek jutalmazásával, szavazzon.

A képviselő-testület 6 igen, 1 nem szavazattal az alábbi határozatot hozta:

**118/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete Balogh Gábor és Beke László alpolgármestereket a 2016. évben elvégzett tevékenységük elismeréseként egy-egy havi tiszteletdíjuknak megfelelő bruttó 78.500,- Ft, azaz bruttó hetvennyolcezer-ötszáz forint összegű jutalomban részesíti, amely összegek és járulékaik fedezetét a 2016. évi költségvetésében jóváhagyott jutalomkeret terhére biztosítja.

A Képviselő-testület felkéri a jegyzőt a határozat végrehajtásához szükséges intézkedések megtételére.

**Határidő:** 2016. december 31.

**Felelős:** Dr. Simon Beáta jegyző

**16. sz. napirendi pont**

**Döntés polgármester jutalmazásáról**

*A napirendhez tartozó előterjesztés a jegyzőkönyv mellékletét képezi.*

**Kovács László:** El kell mondani, hogy önkormányzatunk a 2016. évben is eredményesen működött, pénzügyi háttere a nehéz gazdasági környezet és költségvetési helyzet ellenére stabil volt. Továbbra is jelentős feladatnak bizonyult a közmunkaprogramok megfelelő tartalommal való feltöltése, mely révén nagyszámú karbantartási feladat került szinte anyagáron elvégzésre, emellett hasonló módon sikerült, illetve folyamatban van önkormányzati bérlakások felújítása is. Nagy mennyiségű munka volt pályázatok összeállítása, a feladatok koordinálása. A város részein folynak az útfelújítások, a térkövezések. Elég nehéz a polgármester úr feladata, hogy ezt a hajót jó irányba kormányozza. Kérem a tisztelt képviselőket, fogadják el a polgármester jutalmazásáról szóló döntést.

**Beke László**: Abszolút jutalompárti vagyok. Az utóbbi években nagyon sok minden változott a városban. Egy olyan időszakban kapta meg a város vezetését a polgármester úr, amikor jelentős források érkeznek a pályázatok során, többek között a kétszer 181 millió forintnak köszönhetően. A munkák megszervezése, pályázatok beadása nagy munkát igényel, ami bőven meghaladja a napi nyolc órás munkavégzést. A határozati javaslat elfogadását javaslom.

**Veress János:** Továbbra sem vagyok jutalompárti. Örvendek az adósságkonszolidációban nem részesült települési önkormányzatok fejlesztéseinek támogatására kiírt pályázaton elnyert 181 millió forintnak, most érkezik a második 181 millió és ebből utakat, járdákat újíthatunk fel. Természetesen ez rengeteg munkával jár, mindenki elvégzi a munkáját a megérdemelt béréért. Az adósságkonszolidációban nem részesült települési önkormányzatok fejlesztéseinek támogatásaként a kormány a 2010. év előtti időszakot jutalmazza, ez köszönhető az előző polgármester úrnak. Egyetlen esetben tudom megszavazni a javaslatot, ha polgármester úr tesz egy felajánlást és a nyári gyermekétkeztetés keretének bővítésére szánja a jutalmát.

**Dr. Simon Beáta**: A nyári gyermekétkeztetésre normatívát kap az önkormányzat, tehát a normatívát erre vonatkozóan el kell számolni. E körben ezt a fajta elszámolási rendet a kincstár felé így kell megtennünk.

**Baracskai József**: Bejelentem, mint érintett nem kívánok részt venni a szavazásban.

Kérdezem, hogy van-e még valakinek hozzászólása a napirendi ponttal kapcsolatban.

*A napirendi ponttal kapcsolatban több javaslat, hozzászólás nem hangzik el.*

Kérem, aki egyetért a polgármester jutalmazásával, szavazzon.

A képviselő-testület 7 igen, 1 nem szavazattal az alábbi határozatot hozta:

**119/2016. (XI. 24.) számú képviselő-testületi határozat:**

Zalaszentgrót Város Önkormányzatának Képviselő-testülete Baracskai József polgármestert a 2016. évben elvégzett tevékenysége elismeréseként bruttó 500.000,- Ft, azaz bruttó ötszázezer forint összegű jutalomban részesíti, amely összeg és járulékainak fedezetét a 2016. évi költségvetésében jóváhagyott jutalomkeret terhére biztosítja.

A Képviselő-testület felkéri a jegyzőt a határozat végrehajtásához szükséges intézkedések megtételére.

**Határidő:** 2016. december 31.

**Felelős:** Dr. Simon Beáta jegyző

**Egyebek:** A novemberre tervezett szabadságomat igénybe vettem. Mindenkit szeretettel várunk az adventi ünnepségekre és a mindenki karácsonyára.

Kérdések, interpellációk nem érkeztek, további hozzászólás hiányában Baracskai József polgármester az ülést 1735 órakor bezárta.

Kmf:

Baracskai József Dr. Simon Beáta

 polgármester jegyző